Antikythera-mekanismen er en artefakt fra antikken på størrelse med en skotøjsæske. Den indeholder mere end 30 tandhjul og drejeskiver og  er i dag delt i tre hovedstykker og nogle mindre fragmenter. Den bærer mange græske inskriptioner. Den blev fundet i Antikythera-skibsvraget ud for den Græske ø Antikythera mellem Kythera og Kreta.  Skibsvraget blev opdaget i år 1900 på omkring 43 m , og mange statuer og andet blev hentet op af svampedykkere. Skibet er sunket 87 f.Kr.-80 f.Kr.. Det er muligt at Antikythera-mekanismen er ældre. Den 17. maj 1902 opdagede arkæologen Spyridon Stais at et af stenstykkerne havde tandhjul indlejret. Mekanismen er en af de ældste kendte tandhjulsmekanismer. Den ældste er formentligt Den Sydpegende Hestevogn. Delene er små og kompleksiteten er sammenlignelig med et ur lavet i det 18. århundrede.     Den er lavet af bronze og monteret i en træramme. Den har undret videnskabs- og teknologi-historikere siden opdagelsen. Den mest accepterede teori om mekanismens funktion er, at den viser, hvordan mange af vores solsystems legemer bevægede sig i forhold til hinanden og visse stjerner (se også Jens Olsens Verdensur). Faktisk kan man bl.a. se solens og månens vandring over dyrekredsen, og de ægyptiske kalender månedsnavne kan aflæses. På det tidspunkt kendte man fem planeter, solen og månen. Mekanismen blev sandsynligvis drevet af et håndsving. Den originale mekanisme er udstillet i National Archaeological Museum in Athens i bronzesamlingen sammen med en replika. En anden kopi er i American Computer Museum i Bozeman i Montana.  Rekonstruktioner Mekanismen er rekonstrueret talrige gange og viser, at den virkede. I 2010 i lego. Rekonstruktionerne underbygger antikkens tekster. Cicero skrev i det 1. århundrede f.Kr., at "vores ven Poseidonios for nylig har konstrueret et instrument, som ved hver omdrejning, kan vise solens, månens og de fem planeters bevægelse". Sådanne apparater nævnes også andre steder og støtter formodningen om, at der i antikken var en græsk tradition for kompleks mekanisk teknologi, som senere blev overleveret via den arabiske verden.  Igangværende forskning Antikythera-mekanismen bliver studeret under The Antikythera Mechanism Research Project, som er et fælles forskningsprogram mellem Cardiff University, the National and Kapodistrian University of Athens, the Aristotle University of Thessaloniki, the National Archaeological Museum of Athens, X-Tek Systems UK og Hewlett-Packard USA, finansieret af Leverhulme Trust og the Cultural Foundation of the National Bank of Greece. Apparatets undersøgelse forudsatte, at den ikke blev flyttet fra museet, så Hewlett-Packard byggede en 8 tons tung 3D røntgen-scanner omkring mekanismen, kaldet "PTM Dome". Billederne bliver processeret ved at anvende 400kV microfocus computerised tomography. I juni 2006 blev det annonceret, at man har fundet 2.000 tegn. Det meste af den græske tekst (95%) har kunnet aflæses. Den leverer et stærkt vidnesbyrd om, at Antikythera-mekanismen må være en astronomicomputer. Dens kompleksitet er ude af trit med tidligere antagelser om de gamle grækeres tekniske formåen. En teori, som i øjeblikket undersøges er, at Antikythera-mekanismen blev lavet i akademiet grundlagt af den stoiske filosof Poseidonios på den græske ø Rhodos.